**Referat fra Grundejerforeningen Skansehages generalforsamling d. 25. august 2019.**

**Generalforsamlingen blev afholdt på Rørvig Kro – 21 parceller var repræsenteret.**

**Dagsorden:**

1. Valg af dirigent -2. Bestyrelsens beretning – 3. Aflæggelse af regnskab – 4. Budgetforslag for 2020 – 5. Behandling af indkomne forslag – 6. Valg af bestyrelse – 7. Valg af revisorer – 8. Valg af suppleanter – 9. Eventuelt.

**Ad 1.Valg af dirigent.**

Bestyrelsen foreslog, at Kim Rosenthal Hansen valgtes til dirigent og dette blev vedtaget.

Dirigenten konstaterede at Generalforsamlingen var lovligt indkaldt pr. 15/7 og ifølge vedtægterne.

**Ad. 2. Bestyrelsens beretning v. formanden Lene Lone Pedersen.**

Odsherred kommune har fortsat den nye dialog form med landliggerne som de begyndte med sidste år.

De har indbudt samtlige landliggerne i Odsherred kommune til 2 møder afholdt henholdsvis d. 4. maj og 24. august iår.

Der har deltaget fra 150 – 430 landliggere og flere politikere, med borgmesteren i spidsen, samt flere embedsmænd.

Emnerne der har været på dagsordenen har bla. været:

* Natur i sommerhusområder – bevarelse tilbage til oprindelig natur
* Forhindring af indbrud
* Omtale af Geoparken
* Lokalplaner i sommerhusområderne
* Ny affaldshåndtering
* Trafik og fart
* Sommerhusveje – indlæg af politiet.
* Status på sommerkloakeringer – vi er ikke på endnu jo måske i 2040!
* Vedligeholdelse af private fællesveje – det vender vi tilbage til senere.

Hvad angår trafik og fart er der ifølge politiet opsat mærkværdige selvbestaltede skilte mange steder – det er ulovligt! De love der gælder, er Færdselsloven, Bekendtgørelse om vejafmærkning og Privatvejsloven.

Al skiltning skal godkendes af kommunen og politiet!

Ny affaldshåndtering – her til efteråret skal sommerhusene også til at sortere. Vi får nærmere besked i e-Boks i august. I oktober / november måned skiftes affaldsspande til en ny – den gamle spand genanvendes til nye spande. Den nye spand har 2 rum og en sorteringsvejledning på låget. I sommerhusnyt nr. 8 er der en nærmere beskrivelse af den nye affaldsordning.

Måske en ide med en foredragsholder om, natur i sommerhusområderne til næste år!

Der kommer ikke noget referat fra møderne, men man kan på Odsherred kommunes hjemmeside melde sig til Odsherred Sommerhusnyt/ Nyhedsbrev til sommerhusejeren, som udkommer nogle gange om året.

**Så til noget endnu mere vedkommende – os selv her i grundejerforeningen!**

Det går jo egentlig meget godt alt sammen!

**Forsikringer**

I forlængelse af sidste års generalforsamling, hvor vi talte om forsikringer, har vi iår tegnet de to omtalte forsikringer. Det drejer sig om en erhvervsansvarsforsikring og bestyrelsesansvarsforsikring samt en arbejdsskadeforsikring og kollektivulykkesforsikring omfattende når tredjemand udfører arbejde for foreningen og kommer til skade. Dvs. det gælder dem der udfører arbejde for os, lægger grus, bøjer mm. ud. Det gælder ikke hvis vi hyrer virksomheder til at arbejde for os. Forsikringerne trådte i kraft 1. august 2019. De er tegnet igennem Fritidshusejernes Landsorganisation som har indgået en aftale med Alm. Brand.

Vi har tegnet forsikringerne fordi der bliver en mere og mere udbredt tendens til at folk gør erstatningskrav gældende overfor ”alverdens ting”!

**Bøjerne**

Har været udlagt igen iår – sikke et held, når vi nu har haft den rimelige gode sommer.

Hvis nogen har set nogle svømme ved og om bøjerne, er det havsvømmere fra Rørvig – det er ifølge dem selv en ny fremadstormende motionsform - der benytter dem.

Bøjerne opbevares hos Trier på Forårsvej 3 – tak til ham.

**Stranden**

Vi synes at opfordringen fra sidste år om at tage behørigt hensyn til hinanden på stranden er efterlevet iår. Det skal forstås sådan, at der skal være plads til badende, solende og alt udstyr i form af surf brædder, gummibåde, både, paddleboard mm.

Udstyret må som udgangspunkt ikke ”overnatte” på stranden – det har vi dog for egne medlemmer for mange år siden tilladt kan ske, ved at tingene er mærket synligt med navn og adresse. Det sker i nogle tilfælde ikke – dvs. det kan fjernes og lægges på den offentlige strand. Det har vi indtil videre ikke gjort!

**Vejene**

Tusind tak til alle jer der har brugt de bunker grus der har været udlagt og fyldt huller. Det synes vi har fungeret fint de senere år og det vil vi gerne fortsætte med, samtidig med at vores lokale mand Michael en gang imellem vil tage en tur og fylde op også. Vi regner med, at vi fortsat kan lægge en bunke grus på de steder hvor de er i dag! Vi vil nu også gerne opfordre til, at det ikke bare er Tordenskjolds soldater der altid er i gang!

Hele øvelsen går ud på, udover at vedligeholdelsen er ok, at det er sikkert for cyklister, gående og biler at færdes på vejene, men det behøves jo ikke at være fuldendt, men der skal heller ikke være store huller, som der pt. er nogle steder.

Vi synes, at der igen i sommers har været en tiltagende trafik på vejene og der køres også mange gange alt for stærkt! Vi får også henvendelse fra medlemmer om at der køres for stærkt. Så derfor må opfordringen til os alle være - overhold hastigheden på 20km. sig det til jeres/vores gæster og påpeg det overfor dem der kører for stærkt.

Når der nævnes 20 km, er det fordi vi har vedtaget det for mange år siden her i grundejerforeningen. Det gælder ikke i forhold til politiet, for det er ikke en godkendt hastighed. Loven siger man skal køre efter forholdene – ved indkørslen til Rørvig står henholdsvis 50 og 40 km.

Det er nu også lidt mystisk, at der er så megen gennemkørsel – nogen siger at det er GPS’en!

**Kystprojekt**

Vi har modtaget en henvendelse fra nogle beboere på henholdsvis Hjerlsvej, Bentvedsvej, Ole Kjærgårdsvej og Hyttevej, som har slået sig sammen om et kystsikringsprojekt.

De har fået ingeniørfirmaet Niras til at lave en forundersøgelse om kystbeskyttelse omfattende vandstigninger ved storme mm fortrinsvis på Korshagekysten.

Deres ærinde var, at vi indgik i en arbejdsgruppe sammen med andre grundejerforeninger og at vi deltog i udgiften til forundersøgelsen – alt i alt 18. 750.

I bestyrelsen drøftede vi henvendelsen og det fremsendte materiale meget grundigt og fandt ikke anledning til at indgå i arbejdsgruppen. Efter vores opfattelse, er der ikke enighed i de førende ingeniørfirmaer om vandstigningerne og med erfaring i Bodilstormen fandt vi ikke, at der var behov herfor – så derfor nej tak. Det kan bemærkes, at de øvrige grundejerforeninger der var tilskrevet, gav samme melding tilbage som os.

**Private fællesveje**

Hvad angår de to veje – Langesøvej og Skansehage Tværvej, har kommunen i februar 2018 opsagt vedligeholdelsen heraf til 1. januar 2020. Vi har alle fået et brev i februar 2018 herom i e-Boks. i alt ca. 430 landliggere.

I henhold til privatvejslovens § 55, stk. 2 **kan** kommunalbestyrelsen beslutte at vedligeholde vejene som hidtil!

Den selvbestaltede gruppe bestående af repræsentanter fra grundejerforeningerne, Langesøvænget, Trekanten, Rørviglund og os selv havde d. 28. september 2018 møde med borgmesteren, kommunaldirektøren, teknisk direktør m.fl. i Odsherred kommune. De lovede at se på sagen, vi har intet svar fået tilbage.

Langesøvængets grundejerforening har i august måned 2019 tilskrevet samtlige byrådsmedlemmer om sagen og henvist til privatvejlovens §55,2.

Vi har valgt en lidt anden form. Vi tilskrev i juni måned borgmester, kommunaldirektør og teknisk direktør om manglende regnskaber siden 2014, hvor der på det tidspunkt stod kr. 175.000 på begge konti til udbedring af vejene. Der er siden lavet lidt vejarbejde og asfaltbelægning, og kommunen har oplyst, at der i april 2018 var 142.583 på Langesøvej Nord kontoen.

Vi har foreløbig fra kommunen modtaget nogle helt uforståelige udskrifter - men vi holder dem til ilden!

Fredag d. 9. august havde kommunen indbudt til workshop om vedligeholdelse af private fællesveje – jeg deltog sammen med en repræsentant fra Langesøvængets bestyrelse. Igen hørte vi, at de opsagte aftaler var ulovlige og derfor ikke kunne fortsætte. Det vi fik ud af mødet var, at kommunen gerne ville hjælpe os med at etablere et samlet vejlaug – **samt at det er den enkelte grundejere der er ansvarlig for huller på vejene!**

På kommunens årlige møde med landliggere, afholdt d. 24. august, blev det oplyst, at nuværende aftaler ikke vil blive videreført i nuværende form ( der blev ikke nævnt at de var ulovlige), at der laves et møde med dem der har fået opsagt aftaler, at der kommer en politisk beslutning, jvf. Privatvejlovens §55,2, om og evt. tilbud om nye aftaler om vedligeholdelse i efteråret 2019 – som vil blive dyrere end tidligere aftaler!

Vi afventer nu med interesse udviklingen i denne noget rodede sag.

Det er fortsat bestyrelsens opfattelse, at vi kan klare os selv og få vedligeholdt de veje vi skal og i en rimelig stand, men for at få sammenhæng og et ensartet udtryk er det mest hensigtsmæssigt at vi deltager i fællesskabet.

**Henstillinger:**

Det kan fortsat konstatere og vi henstiller derfor til:

* Der køres fortsat for stærkt på vores små veje – det har flere medlemmer gjort opmærksom på – der foreligger en beslutning fra 1999 om at vi kører max. 20km – så husk det venligst! Dem der låner/lejer sommerhuset ud må gerne gøre deres gæster opmærksomme herpå – ligesom gæster generelt bør gøres opmærksom herpå!
* Både der henligger på stranden skal være forsynet med navn og adresse, ellers risikerer de at blive fjernet. Samtlige både skal være fjernet **senest 1. november.**
* Kvasbunker der henligger bedes fjernet af hensyn til brandfare, jvf.. i øvrigt vores lokalplan 24, hvoraf det også fremgår at de skal fjernes. Ifølge Odsherred kommune skal bunker ligge 2 m. fra skel på egen grund.
* Der bedes venligst klippet ned så der er frit udsyn ved udkørsel på øvrige veje.
* Træer mm bedes beskåret så vejene er intakte og træerne i øvrigt ikke generer andre.

I lighed med sidste år kan vi ikke som tidligere sammen med referatet udsende en liste over medlemmers navne, adresse, mailadresse og telefonnumre pga. persondataforordningen! Det er lidt ærgerligt for vi synes, at det er vigtigt at vi kan kontakte hinanden, hvis der sker noget i vores område.

Så gode forslag til hvordan det kan løses imødeses gerne!

Det er dejligt, at vi alle er glade for vores lille lokalområde og passer godt på det – tak for det – og tusind tak til dem der stiller sig til rådighed for grundejerforeningens arbejde.

Og - som sædvanlig modtager vi gerne forslag og ideer til - you name it - og tusind tak til bestyrelsen, Richard og Torsten for et godt samarbejde i bestyrelsen.

**Ad. 3. Aflæggelse af regnskab.**

Kassereren berettede, at hjerte starteren er nedtaget, skabet er solgt, og således er taget ud af regnskabet.

Ideen er, at der lægges til side til reparation af vejene.

Regnskabet blev fremlagt af kassereren og blev godkendt.

**Ad. 4. Budgetforslag for 2020.**

Kassereren fremlagde budgetforslag for 2020, der er Inklusive udgifter til forsikring og foreslog at det årlige kontingent blev nedsat til kr. 550.

Budgettet blev vedtaget.

**Ad punkt 5. Behandling af indkomne forslag.**

Der var ikke indkommet forslag som skulle behandles.

**Ad punkt 6. Valg af bestyrelse.**

Bestyrelse og suppleanter vælges for et år ad gangen.

Lene Lone Pedersen, Richard Jørgensen og Torsten Rasmussen var villige til genvalg, hvilket forsamlingen tilsluttede sig med applaus.

**Ad punkt 7. Valg af revisorer.**

Revisorerne Michael Bruhn og Bjarne Sørensen blev genvalgt.

**Ad punkt 8. Valg af suppleanter.**

Suppleant Bente Bech blev genvalgt. Ny suppleant Nina Læbro, Høstvej 14 blev valgt. Åse Christensen blev genvalgt som revisorsuppleant

**Ad punkt 9. Eventuelt**

Der køres stadig for stærkt på Langesøvej sidste del især ud for nr. 37 hvor Grundejerforeningens område stopper. En trafikmåling gav ingen anmærkninger, men det ville være ønskværdigt med et hastighedsskilt. Nogle grundejerforeninger har sat et uautoriseret skilt op med 20 km hastighedsbegrænsning.

Det henstilles til at hver matrikel ejere løbende fylder de små huller i vejene. Der er udlagt grusbunker på forskellige matrikler på vejene, hvor det frit kan hentes.

På hjørnet af Høstvej og Sommervej er placeret nogle sten, så de sikrer at vejen ”ikke udvides” og gør indhug på de enkelte matrikler. Det henstilles, at bygherrer af huse gør entreprenørerne opmærksomme på at holde sig på vejene.

Formanden takkede dirigenten og orienterede at **generalforsamlingen 2020 bliver afholdt den 30. august 2020 samme sted og tid.**

Dirigent: Kim Rosenthal Hansen Referent: Torsten Rasmussen

Formand: Lene Lone Pedersen Kasserer: Richard Jørgensen